## Rješenje Ustavnog suda Republike Hrvatske broj U-III-948/1996. od 23

### NN 8/1997 (28.1.1997.), Rješenje Ustavnog suda Republike Hrvatske broj U-III-948/1996. od 23

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac, Milan Vuković i Mladen Žuvela, odlučujući
o ustavnoj tužbi dr. K. O. zbog povrede ustavnog prava, na sjednici održanoj
dana 23. siječnja 1997. godine, donio je slijedeće

## **RJEŠENJE**

1. Ustavna tužba se odbacuje.

2. Ovo će se rješenje objaviti u "Narodnim novinama".

Obrazloženje

Protiv podnositelja ustavne tužbe, koji je bio predsjednik Vrhovnog
suda Republike Hrvatske, podnijet je, po alineji 3. članka 23. Zakona o
Državnom sudbenom vijeću ("Narodne novine", br. 59/93 - nastavno: ZDSV),
zahtjev za pokretanje disciplinskog postupka zbog teških disciplinskih
djela iz točke 6. stavka 2. članka 20. tog Zakona.

Državno sudbeno vijeće je na sjednici 21. studenoga 1996. godine donijelo
odluku da će samo (a ne putem svog disciplinskog suda) provesti disciplinski
postupak protiv podnositelja tužbe (stavak 1. članka ZDSV).

Na raspravi 5. prosinca 1996. podnositelj tužbe podnio je zahtjev za
izuzeće A. P., predsjednika Državnog sudbenog vijeća te članova V. M. i
M. H., obrazlažući to postojanjem okolnosti koje izazivaju sumnju u njihovu
nepristranost, a u smislu točke 6. članka 35. i članka 37. Zakona o krivičnom
postupku ("Narodne novine", br. 34/93 - pročišćeni tekst br. 38/93, 25/94
i 28/96 - nastavno: ZKP). Odredbe tog Zakona se u disciplinskom postupku
pred Državnim sudbenim vijećem na odgovarajući način primjenjuju temeljem
stavka 1. članka 28. ZDSV.

Na istoj raspravi Državno sudbeno vijeće ustupilo je, bez posebnog obrazloženja,
predmet na rješavanje Županijskom domu Sabora Republike Hrvatske, kako
bi ovo tijelo odlučilo o zahtjevu za izuzeće. Odluka je donesena nakon
što prijedlog, da se odbaci zahtjev za izuzeće kao nedopušten, u Državnom
sudbenom vijeću nije dobio potrebitu većinu (7 "za" i 7 "protiv").

Županijski dom Sabora donio je na XLII. sjednici 10. prosinca 1996.
ovaj zaključak:

"1. Županijski dom Sabora Republike Hrvatske utvrđuje da nije u njegovom
ustavnom i zakonskom djelokrugu rješavanje o izuzeću predsjednika i članova
Državnog sudbenog vijeća.

2. Županijski dom Sabora Republike Hrvatske utvrđuje da institut izuzeća
članova Državnog sudbenog vijeća nije primjenjiv u cijelom disciplinskom
postupku kojeg provodi Državno sudbeno vijeće."

Podnositelj ustavne tužbe smatra da mu je na taj način povrijeđeno ustavno
pravo na pravično suđenje pred nadležnim sudom (alineja 1. stavka 1. članka
29. Ustava) pa predlaže da Ustavni sud usvoji tužbu i ukine zaključak pod
2. Županijskog doma Sabora.

Ustavna tužba nije dopuštena.

Svoje stajalište da je - suprotno gledištu izraženom u pobijanom zaključku
Županijskog doma Sabora - izuzeće dopušteno u svim pravno reguliranim postupcima
u kojima se, pred sudbenom ili upravnom vlasti ili pred drugim tijelima
koja imaju javne ovlasti, odlučuje o pravima, obvezama ili pravnim interesima
stranaka, Ustavni sud je izrazio u svojoj odluci broj: U-IV-947/1996 od
8. siječnja 1997. godine, objavljenoj u "Narodnim novinama", br. 2/97 od
9. siječnja 1997., pa se ovdje upućuje na iscrpne razloge iz te odluke.

Po odredbama članka 28. Ustavnog zakona o Ustavnom sudu Republike Hrvatske
("Narodne novine", br. 13/91), svatko može Ustavnom sudu podnijeti ustavnu
tužbu ako smatra da mu je odlukom sudbene ili upravne vlasti ili drugih
tijela koja imaju javne ovlasti povrijeđeno jedno od Ustavom utvrđenih
sloboda i prava čovjeka i građanina. Ako je zbog povrede ustavnih prava
dopušten drugi pravni put, ustavna se tužba može podnijeti tek nakon što
je taj pravni put iscrpljen (što uključuje i reviziju protiv drugostupanjske
odluke suda, odnosno upravnu tužbu protiv Upravnog suda Republike Hrvatske
ako su ta pravna sredstva dopuštena).

Iz ovih odredaba slijedi da se ustavna tužba može podnijeti tek po okončanju
postupka što se provodi pred sudom, upravnim tijelom ili drugim tijelom
koje ima javne ovlasti (tj. u povodu konačne odluke u postupku) jer je
tek tada iscrpljen zakonom propisani pravni put.

Kako u trenutku podnošenja ustavne tužbe pravni put nije bio iscrpljen,
ustavna tužba nije dopuštena.

Iz izloženih razloga, Ustavni sud nije razmatrao razloge iz ustavne
tužbe već je, temeljem članka 26. Ustavnog zakona o Ustavnom sudu Republike
Hrvatske, ustavnu tužbu odbacio.

Odluka o objavljivanju temelji se na članku 20. Ustavnog zakona o Ustavnom
sudu Republike Hrvatske.

Broj: U-III-948/1996
Zagreb, 23. siječnja 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 8/1997-127